หุ้นยุโรปปิดบวก รับคาดการณ์อีซีบีกระตุ้นเศรษฐกิจเพิ่ม
ตลาดหุ้นยุโรปปิดบวกเมื่อคืนนี้ (11 พ.ย.) โดยได้แรงหนุนจากการคาดการณ์ที่ว่า ธนาคารกลางยุโรป (ECB) อาจใช้มาตรการกระตุ้นเศรษฐกิจเพิ่มเติม นอกจากนี้ ข่าวการควบรวมกิจการ และผลประกอบการที่สดใสของบริษัทเอกชนยังเป็นอีกปัจจัยที่ช่วยหนุนตลาดหุ้นยุโรปดีดตัวขึ้นด้วย
12 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.7% ปิด (11 พ.ย.) ที่ 378.71 จุด, ดัชนี CAC-40 ตลาดหุ้นฝรั่งเศสปิดที่ 4,952.51 จุด เพิ่มขึ้น 40.35 จุด หรือ +0.82%, ดัชนี DAX ตลาดหุ้นเยอรมันปิดที่ 10,907.87 จุด เพิ่มขึ้น 75.35 จุด หรือ +0.70% และดัชนี FTSE 100 ตลาดหุ้นลอนดอนปิดที่ 6,297.20 จุด เพิ่มขึ้น 21.92 จุด หรือ +0.35% ตลาดหุ้นยุโรปปรับตัวขึ้นเนื่องจากกระแสคาดการณ์ที่ว่า ECB อาจผ่อนคลายนโยบายมากขึ้นเพื่อกระตุ้นเศรษฐกิจ และผลักดันเงินเฟ้อให้เข้าใกล้เป้าหมาย 2%
นายวิคเตอร์ คอนสแตนซิโอ รองประธาน ECB กล่าวว่า การรักษาเสถียรภาพด้านราคาถือเป็นภารกิจหลักของ ECB และภาวะเงินเฟ้อของยูโรโซนในช่วงที่ผ่านมานั้น ยังคงไม่น่าพึงพอใจ นอกจากนี้ นายคอนสแตนซิโอยังแสดงความไม่เห็นด้วยต่อคณะที่ปรึกษาทางเศรษฐกิจของเยอรมนีที่เรียกร้องให้ ECB เริ่มคุมเข้มนโยบายการเงิน ด้วยการลดการซื้อสินทรัพย์ตามมาตรการผ่อนคลายเชิงปริมาณ (QE) หรืออาจยกเลิกมาตรการดังกล่าวก่อนกำหนด
หุ้น SABMiller ปรับขึ้น 1.9% หลังจาก Anheuser-Busch InBev (AB InBev) สนอซื้อกิจการ SABMiller อย่างเป็นทางการ มูลค่า 7.07 แสนล้านดอลลาร์ โดยข่าวดังกล่าวช่วยหนุนหุ้น AB InBev พุ่งขึ้น 2.2%, หุ้นคาล์สเบิร์ก พุ่งขึ้น 6.2% ขานรับผลประกอบการที่สดใส ขณะที่หุ้นเฮงเคล ทะยานขึ้น 6.7% หลังจากบริษัทปรับเพิ่มคาดการณ์ผลประกอบการในปีนี้